Jeugmaand: Jeugflieks op kykNET | Netwerk24
Vaselinetjie is môreaand om 20:00 op kykNET te sien.
kykNET vier Jeugmaand dié Junie met ’n verskeidenheid van flieks spesiaal vir die jongklomp, maar ook vir dié wat jonk van gees is. Maak seker die gesin is Saterdae om 20:00 voor die TV vir ’n aand van fliekgenot:
1 Junie – Vaselinetjie
Vaselinetjie vertel die verhaal van Helena “Vaselinetjie” Bosman, ’n wit dogtertjie wat deur haar liefdevolle bruin grootouers op ’n afgeleë dorpie in die Noord-Kaap grootgemaak word. Wanneer die welsyn uitvind dat Vaselinetjie nie die egpaar se biologiese kleinkind is nie, gryp hulle in en besluit om Vaselinetjie na ’n staatsweeshuis in die verre Johannesburg te stuur.
8 Junie – Die pro
Die pro vertel die verhaal van ’n jong branderplankryer, Tiaan Nothnagel, wat met die ontydige dood van sy beste vriend te doen kry, kort voor hul laaste jaar op hoërskool. Hy besluit om nooit weer branderplank te ry nie, maar sy oorlede vriend se suster vra hom om haar te leer branderplankry.
15 Junie – Nul is nie niks nie
Hoender word onverwags vriende met die buurseun, Drikus, wat aan Hodgkin se siekte ly. Sy laaste droom is om ’n zombiefliek te maak. Hoender en Chris help Drikus om dit te bewaarheid. Dit word beskryf as ’n hartsverhaal oor die lewe, die dood, familie, vriende, die liefde en hoop (en ’n paar hoenders).
22 Junie – Meerkat maantuig
Gideonette de la Rey glo vas aan ’n sogenaamde familievloek wat op haar naam rus. Ná haar pa se dood word haar ergste vrese bewaarheid en haar ma stuur haar na haar grootouers, waar ’n wonderlike verbeeldingswêreld vir haar oopgaan. Hier raak sy bevriend met ’n dowe seuntjie met die naam Bhubesi, wat droom daarvan om ’n ruimtereisiger te word. Nadat nóg ’n teleurstelling oor haar pad kom, kom Gideonette voor ’n groot keuse te staan.
29 Junie – Jou romeo
Twee vasbeslote drama-entoe­siaste van die Hoërskool Monument in Krugersdorp gaan uit hul pad om hul Shakespearedroomproduksie ’n werklikheid te maak, maar met onverwagse nagevolge.
Meer oor: Flieks | Jeug